แรงขาย DELTA กด SET ปิดลบ 11 จุด แนะจับตาแผนกระตุ้นศก.สหรัฐฯ – สถานการณ์โควิดในปท.
แรงขาย DELTA กด SET ปิดลบ 11 จุด แนะจับตาแผนกระตุ้นศก.สหรัฐฯ - สถานการณ์โควิดในปท.
14 ม.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,535.98 จุด ลดลง 11.33 จุด (-0.73%) มูลค่าการซื้อขาย 97,201.58 ล้านบาท
10 หุ้นกดดัชนีวันนี้

ด้านนักวิเคราะห์ กล่าวว่า ตลาดหุ้นไทยวันนี้พักตัว หลัก ๆ มาจากแรงขายของหุ้น DELTA ที่ปรับตัวลงไปมาก แต่ในแง่ของภาพโดยรวมของตลาดฯจะมีลักษณะทรง ๆ ตัว (หากไม่นับ DELTA) ขณะที่ Sentiment จากภายนอกประเทศดูเป็นกลาง โดยตลาดหุ้นในภูมิภาคเอเชียส่วนใหญ่เคลื่อนไหวในแดนบวกได้ ยกเว้นตลาดหุ้นไต้หวัน และตลาดหุ้นจีนที่อ่อนตัวลง ส่วนตลาดในยุโรปที่เทรดบ่ายนี้ต่างก็บวกกันเล็กน้อยราว 0.2% เช่นเดียวกับดาวโจนส์ฟิวเจอร์สบวกราว 0.3% เนื่องจากต่างรอดูมาตรการกระตุ้นเศรษฐกิจของสหรัฐฯรอบใหม่ที่นายโจ ไบเดน ว่าที่ประธานาธิบดีสหรัฐคนใหม่ จะแถลงในไม่ช้านี้
นอกจากนี้ ให้ติดตามพิธีรับตำแหน่งประธานาธิบดีของนายโจ ไบเดนในวันที่ 20 ม.ค. และติดตามการประชุมธนาคารกลางสหรัฐ (เฟด) ในวันที่ 26-27 ม.ค.นี้ ส่วนบ้านเราให้ติดตามมาตรการกระตุ้นเศรษฐกิจของภาครัฐฯที่จะนำเข้าที่ประชุมคณะรัฐมนตรี (ครม.) และติดตามจำนวนผู้ติดเชื้อไวรัสโควิด-19 รายวันในประเทศ หลังจากที่ครบ 14 วันแล้วนับจากปีใหม่ จำนวนผู้ติดเชื้อจะเพิ่มขึ้นหรือไม่ หากไม่เพิ่มขึ้นสถานการณ์การแพร่ระบาดก็น่าจะเบาลงได้
แนวโน้มการลงทุนในวันพรุ่งนี้ (15 ม.ค.) คาดตลาดฯมีโอกาสที่จะแกว่งพักตัวได้เล็กน้อย พร้อมให้แนวรับ 1,530-1,520 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย  3,781.35 ล้านบาท  ปิดที่ 59.50 บาท เพิ่มขึ้น 1.75 บาท
TASCO มูลค่าการซื้อขาย  3,706.78 ล้านบาท  ปิดที่ 21.10 บาท เพิ่มขึ้น 2.00 บาท
SCGP มูลค่าการซื้อขาย 3,188.76 ล้านบาท  ปิดที่ 45.75 บาท เพิ่มขึ้น 1.50 บาท
PTT มูลค่าการซื้อขาย 2,950.59 ล้านบาท ปิดที่ 44.00 บาท ลดลง 0.50 บาท
EA มูลค่าการซื้อขาย 2,920.45 ล้านบาท  ปิดที่  65.00 บาท ลดลง  2.00 บาท